Blcháč, Ján, poslanec NR SR (2023-11-14):
Vážený pán predseda Národnej rady, vážený pán predseda vlády, vážené panie ministerky, páni ministri, kolegyne, kolegovia, dovoľte, aby som ako spravodajca výboru predniesol spoločnú správu o výsledku prerokovania Programového vyhlásenia vlády Slovenskej republiky so žiadosťou o vyslovenie dôvery vláde Slovenskej republiky, tlač 27, vo výboroch Národnej rady Slovenskej republiky. Programové vyhlásenie vlády, tlač 27, bolo predložené vládou Slovenskej republiky Národnej rade v súlade s čl. 86 písm. f) Ústavy Slovenskej republiky v termíne stanovenom článkom 113 Ústavy Slovenskej republiky. Predseda Národnej rady svojím rozhodnutím č. 24 zo dňa 13. novembra 2023 pridelil programové vyhlásenie vlády so žiadosťou o vyslovenie dôvery vláde Slovenskej republiky, tlač 27, všetkým výborom okrem mandátového a imunitného výboru, výboru pre nezlučiteľnosť funkcií, osobitného kontrolného výboru, výboru na preskúmanie rozhodnutí Národného bezpečnostného úradu do začiatku rokovania schôdze Národnej rady Slovenskej republiky o tomto návrhu. Predseda Národnej rady určil ako gestorský výbor pre financie a rozpočet, ktorý na základe uznesení výborov predloží na schôdzu Národnej rady spoločnú správu o prerokovaní programového vyhlásenia vlády so žiadosťou o vyslovenie dôvery vláde Slovenskej republiky. Programové vyhlásenie vlády prerokovali v stanovenom termíne všetky určené výbory. Výbory vyslovili súhlas s predloženým Programovým vyhlásením vlády Slovenskej republiky a so žiadosťou o vyslovenie dôvery vláde Slovenskej republiky, tlač 27, a odporučili Národnej rade Slovenskej republiky programové vyhlásenie schváliť a vysloviť dôveru vláde Slovenskej republiky: 1. Prijali platné uznesenia výbor pre financie a rozpočet, ústavnoprávny výbor, výbor pre hospodárske záležitosti, výbor pre pôdohospodárstvo a životné prostredie, výbor pre verejnú správu a regionálny rozvoj, výbor pre sociálne veci, výbor pre obranu a bezpečnosť, výbor pre zdravotníctvo, výbor pre kultúru a médiá, výbor pre európske záležitosti. 2. Platné uznesenie nebolo prijaté, nakoľko návrh uznesenia nezískal podporu potrebnej nadpolovičnej väčšiny prítomných poslancov vo Výbore Národnej rady pre vzdelávanie, vedu, mládež a šport. 3. Platné uznesenie nebolo prijaté, výbory nehlasovali, nakoľko neboli uznášaniaschopné – výbor dnes hlasoval v nasledujúcom výbore Výbor Národnej rady pre ľudské práva a národnostné menšiny. 4. Zahraničný výbor Národnej rady Slovenskej republiky k uvedenému návrhu prijal uznesenie Zahraničného výboru Národnej rady Slovenskej republiky k programovému vyhláseniu vlády, ktoré je uvedené v spoločnej správe. Gestorský výbor na základe uznesení výborov uvedených v časti 2 bode 1 k Programovému vyhláseniu vlády Slovenskej republiky so žiadosťou o vyslovenie dôvery vláde Slovenskej republiky, tlač 27, odporúča Národnej rade Slovenskej republiky podľa čl. 86 písm. f) Ústavy Slovenskej republiky: 1. Schváliť Programové vyhlásenie vlády Slovenskej republiky. 2. Vysloviť dôveru vláde Slovenskej republiky. Predmetná spoločná správa výborov bola schválená uznesením gestorského výboru č. 8 zo 14. novembra 2023. Výbor určil poslancov Jána Blcháča, Daniela Karasa, Igora Váleka, Radomíra Šalitroša, Dušana Muňka a Pavla Ľuptáka za spoločných spravodajcov výboru. Zároveň výbor poveril predsedu výboru a spoločného spravodajcu Jána Blcháča: 1. predložiť a predniesť spoločnú správu výboru na schôdzi Národnej rady Slovenskej republiky a 2. navrhnúť Národnej rade Slovenskej republiky postup pri hlasovaní o návrhoch, ktoré vyplynuli z rozpravy a hlasovať o Programovom vyhlásení vlády Slovenskej republiky so žiadosťou o vyslovenie dôvery vláde Slovenskej republiky ihneď po ukončení rozpravy k nemu. Návrh uznesenia Národnej rady Slovenskej republiky je súčasťou tejto správy. Ďakujem, pán predseda, skončil som. Otvorte, prosím, rozpravu.